Ti uker med Norges første terrorrettssak er nå avsluttet. Foruten de grufulle beskrivelsene av drap og skrekk på Utøya, er det først og fremst de mange ulike fortolkningene av gjerningsmannen som står klart igjen. For hvem er egentlig Anders Behring Breivik? Det er forståelsesrammene av akkurat denne terroristen som skal veies og vektes frem til dommen avsies senere i sommer.
De ser kun patologi. En ung mann som gradvis har mistet funksjonsevnen, som flyttet hjem til mor og ble drevet inn i en passiv dataspilling fremfor fast arbeid. Her på gutterommet har han utviklet seg til en stakkar, med innbilte ridderfantasier og stadig økende vrangforestillinger om at landet befinner seg i en borgerkrig. Han har begynt å dikte sammen uforståelige nyord som tegn på disse vrangforestillingene, eller i hvert fall brukt disse rare ordene på en ny og uforståelig måte. Han klarte ikke å stelle seg selv, men måtte ha mor til å lage mat og vaske klær.
Ondskapsmodellen har imidlertid også blitt presentert av andre under rettssaken. Filosof Einar Øverenget, som var et av vitnene som var innkalt for å belyse politikk og ideologi, poengterte nemlig at mennesket skiller seg fra dyrene nettopp ved at vi kan overprøve handlingsimpulsene våre.
– Ingen, selvfølgelig, har rett til å drepe, slo Lippestad fast. Men fortsatte: – Hovedpoenget er: Visste han at det var galt å drepe? Han skjønte at det var galt i vår kultur å drepe, hvorfor skulle han ellers ringe politiet? Han valgte å drepe, og det er det terrorister gjør. De gir seg den retten. Målet helliger middelet. Det er slik en klassisk terrorist tenker.
Var Breivik styrt av en vrangforestilling om at det fantes en hemmelig organisasjon som beordret ham å drepe, slik aktoratet hevder? Eller var Breivik en general for en enmannscelle, altså en som selv bestemte seg for å begå en terrorhandling, slik forsvaret hevder? Dypest sett, har vi å gjøre med en terrorist eller en psykotiker? Og hvor stor skal tvilen være? Har man i det hele tatt noen tvil?
Det er så mange vanskelige spørsmål i denne saken at det ikke er åpenbart hvordan dommen vil lyde. Tyder årevis med planlegging på psykisk sykdom eller overlagt drap? Det kan synes som irrelevante spørsmål i den store sammenhengen, hvor det er vanskelig å se for seg at Anders Behring Breivik noensinne vil komme ut på gata igjen. For ett er de to parene med psykiaterne enige om: Anders Behring Breivik er en livsfarlig mann med stor gjentakelsesfare.